Skouspel 2012 – die grootste ooit! | Cape Town Blog
Skouspel 2012 – die grootste ooit!
Posted on May 30, 2012 by Ninja	Skouspel 2012 is hier en met meer as 60 kunstenaars – die grootste ooit!
Huisgenoot-Skouspel gaan vanjaar asems wegslaan soos nog nooit vantevore nie. Met meer as 60 kunstenaars op die verhoog – die meeste in Skouspel-geskiedenis – gaan dit 'n musiekekstravaganza wees soos Suid-Afrika nog nooit beleef het nie. Boonop is vanjaar se aanbieders die nuuslegende Riaan Cruywagen en die geliefde Lizz Meiring.
Vanjaar fokus Huisgenoot-Skouspel veral op die legendes. Behalwe vir die twee top-aanbieders, sal gunstelinge soos Laurika Rauch, Rina Hugo, André Schwartz en Coenie de Villiers ook 'n draai maak. Huisgenoot vergeet egter nie van vars talent nie. Kyk uit vir Charlize Berg, die sangpaar Hulle, Ricus Nel, Adam Tas, Armand Hofmeyr en Dewald Louw.
En natuurlik sal sterre soos Die Heuwels Fantasties, Rouchelle Liedemann, Kurt Darren, Joe Niemand, Willem Botha, Romanz en Rudi Claasse weer daar wees.
"Afrikaanse musiek het 'n groot erfenis, maar leef nie net in die verlede nie – elke dag word nog jong, nuwe talent gebore," sê Izelle Venter, hoofredakteur van Huisgenoot, YOU en DRUM. "Skouspel is 'n viering van hierdie erfenis. Dis nie net 'n uitvoering van die een treffer na die ander nie, maar 'n fyn gechoreografeerde verwerking van die beste musiek deur die talentvolste sterre in ons land, en vanjaar gaan ons al hierdie elemente saambring."
Vanjaar is daar ook weer fantastiese reispakkette vir almal wat 'n naweekuitstappie daarvan wil maak. Toer met die Bloutrein of koop 'n pakket wat die hele naweek se verblyf en etes insluit. Kry inligting hieroor by die Huisgenoot-Reisklub by 011-886-9545, of stuur 'n e-pos na huisgenoot_megatrav.co.za.
Skouspel 2012 vind oor twee naweke plaas, op 6 Oktober en 13 Oktober by Sun City. Kry sommer vandag nog jou kaartjie by Computicket vir die vertoning van 'n leeftyd!
This entry was posted in Concerts, Entertainment News, Events, Future Events, Showcase Event and tagged Skouspel, Skouspel 2012 by Ninja. Bookmark the permalink.	Leave a Reply Cancel reply